
PËR DISA NDRYSHIME NË LIGJIN NR. 10 304, DATË 15.7.2010, “PËR SEKTORIN MINERAR NË REPUBLIKËN E SHQIPËRISË”, TË NDRYSHUAR

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 304, datë 15.7.2010, “Për sektorin minerar në Republikën e Shqipërisë”, të ndryshuar, bëhen ndryshimet e mëposhtme:

Neni 1

Titulli i seksionit të dytë të kreut IV ndryshohet si më poshtë:
“Autorizimi i tregtimit dhe veprimtaritë studimore projektuese”.

Neni 2

Neni 33 ndryshohet si më poshtë:

“Neni 33
Veprimtaritë studimore-projektuese

1. Veprimtaritë studimore-projektuese, në fushën minerare, mund të kryhen vetëm nga persona fizikë ose juridikë, që kanë të punësuar persona të certifikuar në veprimtarinë studimore-projektuese në fushën minerare. Subjektet detyrohen të regjistrojnë në regjistrin tregtar, si objekt veprimtarie, kryerjen e veprimtarive studimore-projektuese në fushën minerare.
2. Certifikohen për kryerjen e veprimtarive studimore-projektuese, në fushën minerare, personat që kanë aftësi teknike dhe përvojën e nevojshme për kryerjen e këtyre veprimtarive.
3. Këshilli i Ministrave, me propozimin e ministrit përgjegjës për minierat, miraton procedurën, kategoritë, kushtet, kërkesat e kualifikimit dhe të eksperiencës profesionale për personin, të cilit i lëshohet certifikata e përcaktuar në pikën 1 të këtij neni.”.

Neni 3
Dispozitë kalimtare

	Licencat aktuale për kryerjen e veprimtarive studimore-projektuese në fushën minerare, të lëshuara përpara hyrjes në fuqi të këtij ligji, ruajnë vlefshmërinë e tyre deri në përfundim të afatit për të cilin janë lëshuar.

Neni 4

Ky ligj hyn në fuqi 15 ditë pas botimit në Fletoren Zyrtare.

Miratuar në datën 9.10.2019.

